Šeliga, Juraj, podpredseda NR SR (2020-12-08):
Dámy a páni, pani spravodajkyňa, pán predkladateľ a ďalší predkladatelia, ja musím povedať, že mňa tento parlament neprestane udivovať. Asi som tu naozaj krátko, keď aj v takej povedzme jednoduchej a podľa mňa naprieč politickým spektrom prijateľnej veci tu vznikne hádka o tom, kto je väčší kresťan a kto neni väčší kresťan, a kto vykladá pápeža lepšie alebo horšie a o tom všetkom. Priznám sa, príde mi to trošku bizarné, špeciálne, že to hovoria tí, ktorí nosia truhlu pred dom, kde bývajú dve malé deti a manželka premiéra, ktorá za nič nemôže. Už keby ju doniesli pred ten parlament, tak to pochopím, považoval by som to za nevkusné. Toľko politická vsuvka. Ja chcem povedať, že som veľmi rád, že tu je tento návrh kolegov, ktorí robia takýmto spôsobom jasnú prorodinnú a prosociálnu politiku. Pretože tento parlament nie tak dávno rozdelila ako keby na dve polovice téma, ktorá, samozrejme, rozdeľuje celé Slovensko, to je otázka toho, akým spôsobom majú byť regulované interrupcie. A my už vtedy sme hovorili v strane Za ľudí, že je dôležité okrem týchto otázok, o ktorých, samozrejme, treba diskutovať, prinášať ľuďom riešenie, ktoré je schopné vytvoriť nejaký typ sociálneho zmieru. A som rád, že dvaja páni poslanci a dve pani poslankyne z OĽANO prichádzajú s touto témou a že zavádzame príspevok, alebo tento návrh zákona má zaviesť príspevok, ktorý pomôže tehotným ženám. Pozrite, ja mám kopu priateľov a priateliek, ktoré naozaj rozmýšľajú nad tým, že či si vlastne môžu dovoliť mať dieťa, a predpokladám, že nie som v tomto žiadna výnimka, že tak ako tu všetci sedíte, a je jedno, kto je z ktorej strany, že sa s touto otázkou stretávate, že jednoducho mať jedno, dve, tri deti už je pre niektorých ľudí problém, že si povedia, jedno dieťa ešte v poriadku, ale dve, tri nezvládneme. A toto je naozaj taký výkričník a vizitka aj pre štát. Aj v širšom kontexte, nielen v kontexte toho, že sa zavádza teraz príspevok v tehotenstve, ale aj v kontexte toho, v akom štáte vlastne žijeme, aká je kvalita legislatívneho procesu, aká je vymožiteľnosť práva, aká je možnosť sa zamestnať. Ako sa štát stará o tých najslabších, o ľudí so zdravotným postihnutím, o seniorov a ďalších, akým spôsobom jednoducho štát pristupuje k otázkam, keď človek je ako keby nie dobrovoľne, ale tak trochu vytlačený na okraj. A, áno, tehotné ženy boli vytláčané na okraj sociálnou politikou, ktorá vlastne pre ne ani nebola, že až do momentu, keď vám mohla byť priznaná materská takzvaná, tak dovtedy sa štát ako keby vôbec nestaral o to, že nejaká dáma je tehotná a privedie na svet nový život. Ja som rád, že takýmto spôsobom, ktorý je podľa mňa schopný vyvolať konsenzus naprieč politickým spektrom, ak na chvíľku odložíme to, že sme z iných politických táborov, pomáhame prosociálnej a prorodinnej politike. Je to podľa mňa správne, je to spôsob, ako povzbudiť ľudí k tomu, aby mali deti, je to spôsob, ktorý nie je nijakým spôsobom invazívny a nikto nemôže povedať, že štát niekoho k niečomu núti, a je to zároveň aj vizitka pre ten štát, že hovorí, že nám záleží na tom, aby sa deti rodili, aby tu boli rodiny a aby mali deti. A to považujem za úplne dobré, správne a kľúčové. Som rád, že je to práve táto vládna koalícia, som rád, že to bolo aj v našom programe strany Za ľudí, že sme chceli takýmto spôsobom prispieť k pomoci tehotným ženám. O to viac je tam veľmi dobré, že sa to týka, samozrejme, študentiek, že sa nezabudlo na pani policajtky alebo pani vojačky, ktoré ako keby sú trošku vyčlenené z toho štandardného sociálneho zabezpečenia práve kvôli svojmu postaveniu. Toto veľmi vítam a verím, že tento návrh zákona, že tá diskusia, ako bude pokračovať, aj keď sa už trošku bojím tej reakcie pána poslanca Mizíka, ako bude pokračovať, že bude kultivovaná a že naozaj ukážeme to, že sú témy, kde sa vieme dohodnúť, kde sa vieme spojiť a pretože ide o, o to, aby Slovenská republika bol takým priestorom pre ľudí, kde ľudia chcú mať deti a kde štát, koľko aj ekonomicky vládze, im pomôže a podá pomocnú ruku. Ďakujem veľmi pekne.